|  |
| --- |
|  **PRAVILNIK** **O RADU SLUŽBENIKA I NAMJEŠTENIKA U ORGANIMA JAVNE UPRAVE BRČKO DISTRIKTA BOSNE I HERCEGOVINE** ***("Sl. glasnik Brčko distrikta BiH", br. 17/2015, 12/2017, 36/2020 i 4/2021)*** |

**DIO PRVI - OSNOVNE ODREDBE**

**Član 1**

**(Predmet pravilnika)**

Ovim pravilnikom uređuju se prava i dužnosti službenika i namještenika u organima javne uprave Brčko distrikta Bosne i Hercegovine (u daljnjem tekstu: u organima javne uprave).

**Član 2**

**(Cilj donošenja pravilnika)**

Cilj donošenja pravilnika je bliže uređivanje prava i dužnosti službenika i namještenika u organima javne uprave i drugim organima i institucijama u kojima se na službenike i namještenike primjenjuje Zakon o državnoj službi u organima javne uprave Brčko distrikta BiH (u daljnjem tekstu: Zakon), ukoliko posebnim propisom nije drugačije određeno.

**DIO DRUGI - PRAVA I DUŽNOSTI SLUŽBENIKA I NAMJEŠTENIKA**

POGLAVLJE I.

PRAVILA PONAŠANJA I PRAVA SLUŽBENIKA I NAMJEŠTENIKA

**Član 3**

**(Pravila ponašanja službenika, odnosno namještenika)**

(1) Ponašanje službenika i namještenika mora biti usklađeno s pravilima koja su propisana Zakonom i utvrđena ovim pravilnikom.

(2) Službenici i namještenici u obavljanju svojih dužnosti postupaju u skladu s općim načelima u radu propisanim članom 4. Zakona i pravilima ponašanja propisanim članom 5. Zakona.

(3) Službenici i namještenici prilikom ophođenja s drugim službenicima i namještenicima, strankama i ostalim licima s kojima komuniciraju obavljajući svoje dužnosti, vode računa da:

a) slični slučajevi trebaju imati slično rješenje i da različito postupanje u tim slučajevima mora biti obrazloženo;

b) ponašanje koje se u jednoj kulturi može smatrati prihvatljivim, u drugoj kulturi može biti uvredljivo;

c) ophođenje treba da bude susretljivo, prijatno i ljubazno;

d) lica s invaliditetom, stara lica, trudnice i roditelji s malom djecom imaju prednost;

e) u slučaju da je neizbježno čekanje, licima iz tačke d) ovog stava treba osigurati adekvatna mjesta za sjedenje;

f) ukoliko su nenadležni stranke upute nadležnom službeniku i namješteniku;

g) u komunikaciji telefonom kažu svoje ime i naziv organizacione jedinice u kojoj rade;

h) daju informacije u skladu sa Zakonom o slobodi pristupa informacijama i Zakonom o zaštiti ličnih podataka;

i) usmjere pozivatelja na izvor informacija adekvatan konkretnom slučaju;

j) ukoliko je neophodno, pozivatelja usmjere na svog pretpostavljenog ili da se posavjetuju s pretpostavljenim prije nego što daju informaciju;

k) javna sredstva koja su im povjerena koriste na odgovoran i zakonit način i ne koriste imovinu, vozila ili prostorije u vlasništvu Brčko distrikta Bosne i Hercegovine (u daljnjem tekstu: Distrikt) u lične svrhe, osim ukoliko su za to ovlašteni.

**Član 4**

**(Prava iz radnog odnosa)**

Službenici i namještenici ostvaruju sljedeća prava:

a) pravo na rad u odgovarajućim uslovima, znači da se službeniku i namješteniku moraju osigurati potrebni organizacioni i tehnički uslovi u kojima mogu obavljati svoje poslove i zadatke u skladu s načelima i standardima rada u upravi;

b) pravo na platu i druga materijalna prava, znači da službenici i namještenici za svoj rad imaju pravo na platu, kao i druga materijalna primanja u skladu sa Zakonom o platama zaposlenih u organima uprave Brčko distrikta BiH (u daljnjem tekstu: Zakon o platama) i drugim zakonima;

c) pravo na jednako postupanje i jednake mogućnosti napredovanja, znači da svi službenici i namještenici imaju jednaku mogućnost napredovanja u službi, nagrađivanja te pravnu zaštitu i usavršavanje;

d) pravo na zaštitu od neopravdanog premještaja ili udaljenja s radnog mjesta, znači da se službenicima i namještenicima garantuje zaštita od svakog neopravdanog ili nepotrebnog premještaja kao i udaljenja s radnog mjesta;

e) pravo na žalbu, znači da službenik i namještenik, u slučaju da smatra da mu je povrijeđeno neko pravo iz rada ili u vezi s radom, ima pravo na žalbu u skladu sa zakonom;

f) pravo sindikalnog udruživanja, znači da službenici i namještenici imaju pravo, ali ne i obavezu, učlaniti se u sindikalno udruženje u skladu sa zakonom;

g) pravo rada na neodređeno radno vrijeme, znači da službenik i namještenik ima pravo na rad na neodređeno radno vrijeme do sticanja uslova za penziju, osim u slučaju proglašenja prekobrojnim, odnosno rada na određeno vrijeme kao i u drugim slučajevima koje predviđa Zakon;

h) pravo na ograničeno radno vrijeme, odmore i odsustva s posla, znači da službenik i namještenik ima pravo na ograničeno radno vrijeme, odmor u toku radnog vremena, dnevni, sedmični i godišnji odmor, kao i plaćeno i neplaćeno odsustvo s posla u skladu sa Zakonom;

i) pravo na otpremninu u slučaju prekobrojnosti i penzionisanja znači da službenik i namještenik koji je zasnovao radni odnos na neodređeno vrijeme u slučaju proglašenja prekobrojnim ima pravo na otpremninu usljed prekobrojnosti u skladu sa Zakonom o platama i naknadama u organima javne uprave i institucija Brčko distrikta BiH (u daljnjem tekstu: Zakon o platama), a u slučaju prestanka radnog odnosa zbog sticanja uslova za odlazak u penziju, odnosno penzionisanja, službenik i namještenik ostvaruje pravo na otpremninu u skladu sa Zakonom o platama u dijelu koji propisuje pravo na otpremninu u slučaju sticanja uslova za odlazak u penziju;

j) pravo na bolovanje, znači da službenik i namještenik, u skladu sa zakonom, a na osnovu ljekarskog nalaza ostvaruje pravo na odsustvo s posla zbog bolesti, i u tom periodu ostvaruje pravo na naknadu plate;

k) pravo na zaštitu fizičkog i moralnog integriteta, znači da službenik i namještenik ima pravo na zaštitu svog fizičkog i moralnog integriteta prilikom obavljanja svoje dužnosti;

l) pravo na štrajk, znači da službenik i namještenik ima pravo na štrajk u skladu s posebnim zakonom;

m) sloboda mišljenja, znači da službenici i namještenici imaju pravo na slobodu izražavanja mišljenja u skladu sa zakonom.

POGLAVLJE II.

DUŽNOSTI SLUŽBENIKA I NAMJEŠTENIKA

**Član 5**

**(Udaljavanje iz radnih prostorija)**

Službenik i namještenik za vrijeme radnog vremena dužan je tražiti odobrenje nadređenog za svaki izlazak iz prostora u kojem radi, osim za vrijeme korištenja dnevnog odmora, a u slučaju hitnosti odsutnost opravdava odmah po povratku.

**Član 6**

**(Spriječenost dolaska na rad)**

(1) U slučaju spriječenosti dolaska na rad, službenik i namještenik je dužan obavijestiti nadređenog službenika o razlozima spriječenosti, najkasnije u roku od 24 sata od njihovog nastanka.

(2) Izuzetak iz stava (1) ovog člana predstavlja slučaj više sile, odnosno neki drugi objektivni razlog spriječenosti dolaska na rad, kada je službenik ili namještenik dužan dostaviti obavještenje o spriječenosti dolaska na rad odmah po prestanku razloga koji su to onemogućili.

POGLAVLJE III.

SUKOB INTERESA

**Član 7**

**(Prijave o postojanju sukoba interesa)**

(1) Svako zainteresovano lice može podnijeti prijavu o mogućem postojanju sukoba interesa propisanog članom 10. Zakona.

(2) Prijava o postojanju sukoba interesa podnosi se službeniku za etiku Vlade Brčko distrikta Bosne i Hercegovine, u pisanom obliku.

(3) Prijava se može podnijeti i anonimno.

(4) Službenik za etiku dužan je ispitati osnovanost podnesene prijave te, ukoliko utvrdi postojanje sukoba propisanog članom 10. Zakona, dužan je o tome obavijestiti službenika i namještenika kod koga je sukob utvrđen, kao i rukovodioca organa javne uprave u kojem je službenik i namještenik zaposlen.

(5) Službenik za etiku, rukovodilac organa javne uprave ili službenik i namještenik kod koga je sukob utvrđen, dužan je postupiti u skladu s članom 19. Zakona.

**Član 8**

**(Zaštita podnosilaca prijava)**

Službenik za etiku dužan je osigurati zaštitu ličnih podataka podnosioca prijave iz člana 7. ovog pravilnika, u skladu sa zakonima koji regulišu navedenu oblast.

**Član 9**

**(Postupanje s anonimnim prijavama)**

Službenik za etiku postupa s anonimnim prijavama u skladu s odredbama člana 7. stavovi (4) i (5) ovog pravilnika.

**Član 10**

**(Izvještavanje o utvrđenim slučajevima sukoba interesa)**

Izvještaj o utvrđenim slučajevima postojanja sukoba interesa u toku rada službenik za etiku podnosi gradonačelniku jednom godišnje.

POGLAVLJE IV.

FORMA I SADRŽAJ AKATA O ZASNIVANJU RADNOG ODNOSA

**Član 11**

**(Forma i sadržaj rješenja o zasnivanju radnog odnosa)**

(1) Akt o zasnivanju radnog odnosa donosi se u obliku rješenja.

(2) Rješenje o zasnivanju radnog odnosa sadrži:

a) naziv i sjedište organa javne uprave;

b) ime i prezime službenika ili namještenika;

c) vrstu radnog odnosa, tj. da li se radi o radnom odnosu na neodređeno ili određeno vrijeme;

d) platni razred, bruto i neto mjesečni iznos plate;

e) mjesto zaposlenja;

f) naziv radnog mjesta;

g) dužina i raspored radnog vremena;

h) period probnog rada;

i) drugi elementi u skladu sa zakonom.

**Član 12**

**(Ugovor o obavljanju pripravničkog staža)**

Ugovor o obavljanju pripravničkog staža zaključuje se u pisanoj formi i sadrži:

a) naziv i sjedište organa javne uprave;

b) ime i prezime pripravnika;

c) trajanje ugovora o obavljanju pripravničkog staža;

d) datum zaključivanja ugovora o obavljanju pripravničkog staža;

e) mjesto rada;

f) naziv radnog mjesta pripravnika;

g) kratak opis zadataka i odgovornosti;

h) dužina trajanja pripravničkog staža;

i) dužina i raspored radnog vremena;

j) platni razred, bruto i neto mjesečni iznos plate;

k) trajanje godišnjeg odmora;

l) druge odredbe po potrebi.

POGLAVLJE V.

POSEBNI POSLOVI

**Član 13**

**(Posebni poslovi)**

(1) U izuzetnim slučajevima, rad u organima javne uprave može se obavljati angažovanjem lica radi obavljanja posebnih poslova za koje ne postoje predviđena radna mjesta.

(2) Posebni poslovi ne predstavljaju poslove za koje se zasniva radni odnos po odredbama Zakona.

(3) Rukovodilac organa javne uprave dužan je planirati potrebe za angažovanjem lica radi obavljanja posebnih poslova u skladu s aktivnostima organa javne uprave, broj lica, period angažovanja, kao i sredstva za finansiranje tih poslova.

(4) Rukovodilac organa javne uprave, zajedno s prijedlogom budžeta za narednu fiskalnu godinu, dostavlja Vladi detaljno obrazložen plan potreba iz stava (2) ovog člana.

(5) Naknadu za obavlјanje posebnih poslova utvrđuje Vlada na prijedlog Direkcije za finansije Brčko distrikta BiH, u skladu s vrstom poslova, kvalifikacijama koje su potrebne za obavlјanje posebnih poslova i planiranim, odnosno odobrenim budžetskim sredstvima.

(6) Rukovodilac organa javne uprave u toku kalendarske godine ne može angažovati više od 10% lica u odnosu na broj zaposlenih u tom organu javne uprave, radi obavljanja posebnih poslova.

(7) Izuzetno od stava (6) ovog člana, na obrazloženi prijedlog rukovodioca organa javne uprave, u izuzetnim slučajevima Vlada može da odobri angažovanje više od 10% lica u odnosu na broj zaposlenih u tom organu javne uprave.

**Član 13a**

**(Način angažovanja lica za obavlјanje posebnih poslova)**

(1) U skladu s planiranim, odnosno odobrenim sredstvima za finansiranje obavlјanja posebnih poslova, rukovodilac organa javne uprave, dostavlјa Vladi na saglasnost, prijedlog odluke za angažovanje lica radi obavlјanja posebnih poslova.

(2) Prijedlog odluke iz stava (1) ovog člana obavezno sadrži broj lica, potrebne kvalifikacije za obavlјanje poslova, period angažovanja i vrstu posla za koje se angažuju lica.

(3) Po dobijanju saglasnosti iz stava (1) ovog člana, rukovodilac organa javne uprave angažuje lice iz stava (1) ovog člana, odnosno zaklјučuje ugovor o obavlјanju posebnih poslova sa angažovanim licem.

(4) Rukovodilac organa javne uprave dužan je da uspostavi sistem praćenja i kontrole obavlјanja posebnih poslova.

(5) Rukovodilac organa javne uprave dužan je da, najkasnije do 15. januara naredne godine, izvrši analizu, kao i ocjenu efikasnosti i efektivnosti obavlјenih poslova po osnovu zaklјučenih ugovora.

(6) Izvještaj o zaklјučenim ugovorima, ugovorenim poslovima, utrošenim sredstvima, kao i rezultatima provedene analize i ocjene efikasnosti i efektivnosti obavlјenih poslova, rukovodilac organa javne uprave dostavlјa Vladi Brčko distrikta BiH.

**Član 14**

**(Forma i sadržaj ugovora o obavljanju posebnih poslova)**

(1) Ugovor o obavljanju posebnih poslova zaključuje se u pisanoj formi i sadrži:

a) naziv i sjedište organa javne uprave, odnosno naručioca posla;

b) ime i prezime angažovanog lica, odnosno izvršioca posla;

c) stručnu spremu angažovanog lica, odnosno izvršioca posla;

d) trajanje ugovora;

e) mjesto obavljanja poslova;

f) vrstu posla i način izvršenja;

g) vrijeme u kojem se poslovi obavljaju u toku radnog dana;

h) rok za izvršenje posla;

i) visinu naknade za rad;

j) odgovornost za štetu koja je načinjena tokom obavljanja ugovorenih posebnih poslova;

k) obavezu naručioca posla da obavijesti Zavod za zapošljavanje Brčko distrikta Bosne i Hercegovine o zaključenom ugovoru;

l) ostale odredbe po potrebi.

(2) Organ javne uprave dužan je dostaviti jedan primjerak ugovora o obavljanju posebnih poslova Pododjeljenju za ljudske resurse.

(3) Evidenciju o angažovanju izvršioca za posebne poslove vodi Pododjeljenje za ljudske resurse.

POGLAVLJE VI.

VOLONTERSKI RAD

**Član 15**

**(Način obavljanja volonterskog rada)**

(1) Volonteri mogu raditi samostalno ili u grupi, u skladu s programom o obavljanju volonterskog rada.

(2) Program o obavljanju volonterskog rada donosi rukovodilac organa javne uprave.

(3) Po jedan primjerak ugovora o volonterskom radu dostavlja se nadležnom organu za zapošljavanje i nadležnom Fondu PIO u roku od pet dana od dana njegovog zaključivanja, radi evidencijei kontrole.

(4) Pododjeljenje za ljudske resurse vodi evidenciju o obavljanju volonterskog rada.

**Član 16**

**(Forma i sadržaj ugovora o volonterskom radu)**

Ugovor o volonterskom radu zaključuje se u pisanoj formi i sadrži:

a) podatke o licu koje volontira;

b) podatke o organu javne uprave;

c) poslove koje obavlja;

d) trajanje volonterskog rada;

e) odredbe o raskidu ugovora;

f) odgovornost za štetu koja je načinjena trećem licu zbog volonterskog rada;

g) prava priznata po osnovu obavljanja volonterskog rada;

h) druge odredbe po potrebi.

POGLAVLJE VII.

PRAVO NA PLATU I DRUGE DODATKE U SLUČAJU PREMJEŠTAJA I NAKNADA ZA OBAVLJANJE POSLOVA IZVAN BRČKO DISTRIKTA BIH

**Član 17**

**(Pravo na platu i druge dodatke u slučaju premještaja)**

Službenik i namještenik koji je premješten na drugo radno mjesto, ima pravo na bruto platu i druge dodatke na platu u skladu sa Zakonom.

**Član 18**

**(Naknada za obavljanje poslova izvan Brčko distrikta BiH)**

(1) Službeniku i namješteniku osigurava se naknada za:

a) troškove smještaja u neto iznosu od 45% od osnovice za obračun plate mjesečno, u slučaju premještaja ili rasporeda službenika i namještenika, na radno mjesto van Brčko distrikta Bosne i Hercegovine koje je udaljeno više od 100 km a nalazi se u Bosni Hercegovini;

b) troškove zbog odvojenog života u neto iznosu od 75% od osnovice za obračun plate mjesečno, u slučaju iz tačke a) ovog stava;

c) troškove smještaja i odvojenog života u iznosu minimalne mjesečne naknade koja je potrebna za dobijanje radne dozvole u državi u koju se premješta, u slučaju premještaja ili rasporeda službenika u drugo mjesto rada izvan Bosne i Hercegovine;

d) troškove putovanja do mjesta stanovanja porodice u vrijeme sedmičnog odmora, praznika i neradnih dana, do visine cijene koštanja karte prevoza u cestovnom ili željezničkom saobraćaju na relaciji koju koristi, u slučaju iz tačke a) ovog stava;

e) troškove putovanja do mjesta stanovanja porodice, do dva puta mjesečno, do visine cijene koštanja karte prevoza u cestovnom, avio ili željezničkom saobraćaju na relaciji koju koristi, u slučaju iz tačke c) ovog stava.

(2) Ukoliko je smještaj osiguran, službenik i namještenik nema pravo na naknadu troškova za smještaj iz stava (1) tačka a) i c) ovog člana.

(3) Ukoliko službenik i namještenik koristi službeni automobil nema pravo na troškove prevoza navedene u stavu (1) tačka d) i e) ovog člana.

(4) Ukoliko službenik i namještenik, u skladu s odobrenjem rukovodioca organa javne uprave, koristi vlastiti automobil za putovanje iz stava (1) tačke d) i e) ovog člana, kao i u drugim slučajevima, ima pravo na naknadu troškova, u visini od 20 % cijene litre utrošenog goriva po pređenom kilometru na odobrenoj relaciji.

(5) Minimalna mjesečna naknada iz stava (1) tačka c) ovog člana utvrđuje se odlukom koju donosi gradonačelnik na prijedlog rukovodioca organa javne uprave čiji se službenik i namještenik premješta ili raspoređuje u drugo mjesto rada izvan Bosne i Hercegovine.

**Član 19**

**(Naknada ostalih troškova)**

(1) Službenik i namještenik u slučaju premještaja ili rasporeda službenika u drugo mjesto rada izvan Bosne i Hercegovine, uz pribavljeno pisano ovlaštenje rukovodioca organa javne uprave, ima pravo na naknadu troškova:

a) prevoza u inostranstvu za službene svrhe;

b) korištenja telefona, mobitela, telefaksa, odnosno interneta za službene potrebe;

c) nastalih u vezi s prevoženjem, prenošenjem, unošenjem i iznošenjem službene pošte, kao i pravo na naknadu troškova za druge prijeko potrebne izdatke kao npr. obrasci, takse, štampanje, unajmljivanje opreme i slično;

d) za ostale nespomenute usluge i dažbine za službene svrhe.

(2) Naknada za troškove iz stava (1) tačka a) ovog člana obračunava se u visini cijene prevozne mjesečne, pojedinačne ili povratne jednokratne karte iz putničke tarife za prevoz sredstvom iz javnog saobraćaja kao i prema priloženoj prevoznoj karti ili iskaznici, odnosno računu za prevoz taksi vozilima.

(3) Naknada za troškove iz stava (1) tački b), c) i d) ovog člana obračunava se na osnovu priloženog računa ili drugog dokumenta koji se odnosi na te troškove.

(4) Službenik i namještenik iz stava (1) ovog člana ima pravo na dnevnicu na način da se grad u kojem se službenik i namještenik nalazi na privremenom premještaju smatra početnim mjestom. Naknada za dnevnice se obračunava u skladu s važećim pravilima i procedurama.

**Član 20**

**(Ostvarivanje prava na naknadu)**

Službenik i namještenik ostvaruje pravo na naknade iz člana 18. i 19. ovog pravilnika, ukoliko su osigurana sredstva u budžetu Distrikta za te namjene.

POGLAVLJE VIII.

KRAĆE RADNO VRIJEME I NADOKNADA ZA RAD DUŽI OD PUNOG RADNOG VREMENA

**Član 21**

**(Kraće radno vrijeme)**

(1) Radno vrijeme službenika i namještenika koji rade na poslovima na kojima postoje povećana štetna djelovanja na zdravlje, skraćuje se srazmjerno tom štetnom djelovanju u skladu s posebnim zakonom.

(2) Rješenje o kraćem radnom vremenu donosi gradonačelnik na prijedlog rukovodioca organa javne uprave.

**Član 22**

**(Nadoknada za rad duži od punog radnog vremena)**

(1) Rad duži od punog radnog vremena u toku radne sedmice, vikendom ili praznicima nadoknađuje se slobodnim danima, na način što se službenicima i namještenicima omogućava korištenje slobodnih dana u onom broju koliko je ostvario prekovremenih sati uvećanih za 25% (dvadeset pet procenata).

(2) Slobodni dani moraju se iskoristiti u periodu od 30 dana od dana kada su ostvareni prekovremeni sati.

(3) Stavovi (1) i (2) ovog člana ne odnose se na službenike i namještenike koji rade duže od propisanog radnog vremena, u slučaju zaštite i spašavanja ljudi i materijalnih dobara.

POGLAVLJE IX.

USLOVI I TRAJANJE NEPLAĆENOG ODSUSTVA I RADA S NEPUNIM RADNIM VREMENOM RADI STRUČNOG USAVRŠAVANJA

**Član 23**

**(Neplaćeno odsustvo)**

(1) Službeniku i namješteniku može se odobriti korištenje neplaćenog odsustva u trajanju od najduže godinu dana u slučaju:

a) obavljanja neodložnih ličnih i porodičnih poslova,

b) pripremanja i polaganja ispita na fakultetu, drugoj obrazovnoj, naučnoobrazovnoj ili naučnoistraživačkoj ustanovi u toku dodiplomskog, postdiplomskog studija ili doktorskog studija;

c) posjete članu uže porodice koji živi u inostranstvu;

d) stručnog ili naučnog usavršavanja;

e) njege teško oboljelog člana uže porodice i

f) u posebnim slučajevima propisanim zakonom.

(2) Rješenje o neplaćenom odsustvu donosi rukovodilac organa javne uprave.

(3) Službenik i namještenik dužan je podnijeti zahtjev za vraćanje na radno mjesto, najkasnije sedam dana prije isteka neplaćenog odsustva.

(4) Rješenje o vraćanju na posao donosi rukovodilac organa javne uprave.

(5) Evidenciju o neplaćenom odsustvu vodi Pododjeljenje za ljudske resurse i Direkcija za finansije.

**Član 24**

**(Uslovi pod kojim se odobrava neplaćeno odsustvo)**

Uslovi pod kojim se službeniku i namješteniku može odobriti neplaćeno odsustvo su da je:

a) podnesen pisani zahtjev koji mora biti obrazložen;

b) uz zahtjev iz tačke a) ovog člana priložen dokaz o postojanju slučaja iz člana 23. ovog zakona.

**Član 25**

**(Rad s nepunim radnim vremenom radi stručnog usavršavanja)**

(1) Službeniku, odnosno namješteniku može se odobriti i rad s nepunim radnim vremenom, radi stručnog usavršavanja.

(2) Službenik, odnosno namještenik dužan je uz zahtjev za odobrenje rada s nepunim radnim vremenom, podnijeti dokaz o započetom stručnom usavršavanju.

(3) Službeniku, odnosno namješteniku rukovodilac organa javne uprave, rješenjem, odobrava rad s nepunim radnim vremenom radi stručnog usavršavanja.

(4) Rad s nepunim radnim vremenom iz stava (1) ovog člana može se odobriti u trajanju od najduže godinu dana.

(5) Službenik, odnosno namještenik koji radi na nepuno radno vrijeme radi stručnog usavršavanja, ostvaruje sva prava iz radnog odnosa srazmjerno dužini radnog vremena.

(6) Evidenciju o radu s nepunim radnim vremenom vodi Pododjeljenje za ljudske resurse i Direkcija za finansije.

**DIO TREĆI - ZAVRŠNE ODREDBE**

**Član 26**

**(Sastavni dio Pravilnika)**

Sastavni dio Pravilnika čine aneksi:

a) ANEKS I - Obrazac zahtjeva za godišnji odmor;

b) ANEKS II - Obrazac zahtjeva za plaćeno odsustvo;

c) ANEKS III - Obrazac zahtjeva za neplaćeno odsustvo;

d) ANEKS IV - Obrazac pregleda premještaja;

e) ANEKS V - Obrazac evidencije ugovora o obavljanju volonterskog rada;

f) ANEKS VI - Obrazac evidencije ugovora o obavljanju privremenih i povremenih poslova.

**Član 27**

**(Stavljanje van snage)**

Stupanjem na snagu ovog pravilnika stavlja se van snage Pravilnik o radu u organima uprave Brčko distrikta BiH ("Službeni glasnik Brčko distrikta BiH", broj: 2/07 i 34/09).

**Član 28**

**(Stupanje na snagu)**

Ovaj pravilnik stupa na snagu prvog narednog dana od dana objavljivanja u "Službenom glasniku Brčko distrikta BiH".

***Samostalni član Pravilnika o izmjenama i dopuni
Pravilnika o radu službenika i namještenika u organima javne uprave Brčko distrikta BiH***

*("Sl. glasnik Brčko distrikta BiH", br. 36/2020)*

**Član 5**

**(Stupanje na snagu)**

Ovaj pravilnik stupa na snagu prvog narednog dana od dana objavljivanja u "Službenom glasniku Brčko distrikta Bosne i Hercegovine", osim člana 4. ovog pravilnika koji stupa na snagu 1. 1. 2021. godine.

***Samostalni članovi Pravilnika o izmjenama
Pravilnika o radu službenika i namještenika u organima javne uprave Brčko distrikta BiH***

*("Sl. glasnik Brčko distrikta BiH", br. 4/2021)*

**Član 3**

**(Završne odredbe)**

Stavlja se van snage Odluka o utvrđivanju kriterija i procedura za angažovanje osoba za obavljanje posebnih poslova u organima javne uprave Brčko distrikta Bosne i Hercegovine ("Službeni glasnik Brčko distrikta BiH", broj 1/21).

**Član 4**

**(Stupanje na snagu)**

Ovaj pravilnik stupa na snagu prvog narednog dana od dana objavlјivanja u "Službenom glasniku Brčko distrikta Bosne i Hercegovine".